‘Staat se salarisrekening groei buitensporig’Foto: Stevepb/Pixabay.com Die VF Plus het hom uitgespreek oor die staat se “buitensporige” salarisrekening. Dr. Corné Mulder, hoofsweep van die VF Plus, het gesê in 1994 was die staat se salarisrekening slegs 5% van sy totale uitgawes. “Dit het nou toegeneem tot meer as 40%, wat totaal buitensporig is,” het Mulder gesê. Mulder het Woensdag tydens die begrotingsdebat van die departement van staatsdiens en administrasie gesê dit is wel die staat se plig om werk te skep, maar om die staatsdiens daarvoor te gebruik, is ŉ totaal verkeerde benadering. “Die VF Plus se siening is dat die private sektor gehelp moet word om werk te skep en die ekonomie te laat groei. Dit gebeur nie. Werk kan nie geskep word deur die staatsdiens aan te hou vergroot nie. Dit is ŉ uiters ongesonde situasie. “Ewe kommerwekkend is die feit dat die nasionale tesourie se aankope-afdeling gevind het daar is 12 000 afgestorwe mense op die register van maatskappye wat sake met die staat doen. Dit is korrupte amptenare wat vals maatskappye met die oorledenes se besonderhede stig om kontrakte te bekom,” het Mulder gemeen. Mulder voer verder aan dis kommerwekkend dat daar bevind is daar is 14 000 staatsamptenare wat as direkteurs van maatskappye dien wat kontrakte met die staat het. Die VF Plus meen dit kan nie toegelaat word dat ŉ staatsamptenaar met die staat sake doen nie. “ŉ Staatsamptenaar moet ŉ billike salaris verdien, en hy moet die publiek en die land dien. Hulle kan nie hul posisie misbruik om kontrakte van die staat te bekom nie,” het Mulder gesê. Dieselfde kantoor het ook gevind dat bedrog en kunsmatige prysaanpassings die staat in 2016 40% of R600 miljard aan goedere en dienste gekos het. “ŉ Goeie voorbeeld is Nkandla waar meer as R262 miljoen bestee is, terwyl daar nie waarde van meer as R50 miljoen gevind sal word nie,” het Mulder gesê. “Iemand het egter daarvoor betaal. Dit is waar die geld heen gaan. Dit is waar korrupsie in Suid-Afrika vandaan kom,” het Mulder gesê.